**Henry Edward Diesen** (født 3. april 1882 i Trondhjem, død 7. januar 1953 i Borre) var en norsk marineoffiser.

Liv og virke
------------

### Bakgrunn

Han ble født i Trondhjem som sønn av telegrafbestyrer Edward Diesen (1852–1909) og Johanne Christophine Stenersen (1855–1936). Han var fetter av Emil Diesen og Andreas Melchior Seip Diesen. Ernst Diesen, sønn av Andreas, er en annen slektning.

### Karriere som marineoffiser og i det sivile

Henry Diesen var marineoffiser fra 1903. Han ble uteksaminert fra Sjøkrigsskolen i 1905 og ble forfremmet til premierløytnant i 1906.

Han arbeidet i handelsflåten fra 1906 til 1908 samt 1909 til 1911. Fra 1912 til 1913 studerte han ved Technische Universität Berlin.

Han tjenestegjorde i den nøytrale norske marinen under første verdenskrig, og ble forfremmet til kaptein i 1917. Hans siste tjenestegjøring om bord på et skip var som nestkommanderende på panserskipet «Tordenskjold» i 1929.

Diesen bodde i Borre nær Karljohansvern. Her var han redaktør for *Hortens Avis* fra 1919 til 1920 og var medlem av Borre kommunestyre fra 1920 til 1923. Fra november 1907 var han gift med Caroline Elisabeth Fretheim (1886–1968).

Fra 1930 til 1936 var Diesen nestkommanderende ved Marinens Mineskole. Han ble forfremmet til kommandør i 1936. I 1937 ble han utnevnt til sjef for 3. Marineforsvarsdistrikt (Nord-Norge).

#### Kommanderende admiral

I 1938 ble han kommanderende admiral i Norge. Han ble også forfremmet til kontreadmiral.

Den 9. april 1940 ble Norge invadert av Nazi-Tyskland. Etter at kampene i Sør-Norge var over kom Diesen til Nord-Norge via Scapa Flow. Diesen stilte seg ved ankomsten til Nord-Norge under kommanderende general Otto Ruges kommando. Diesen forlot Norge om bord på «Fridtjof Nansen» den 8. juni 1940. Om bord på fartøyet var også utenriksminister Halvdan Koht og mellom andre, Diesens datter Unni. Fartøyet ankom Tórshavn på Færøyene den 13. juni. Senere seilte skipet til Storbritannia hvor hun ble krigsklargjort. Den 20. juni ble Sjøforsvarets overkommando (SOK) etablert på nytt, med Diesen som kommanderende admiral .

Han forlot sin posisjon som kommanderende admiral i august 1941 på grunn av uoverensstemmelse med regjeringen, og tjenestegjorde i Amerikas forente stater inntil 1944. Fra 1945 til 1947 var han sjef for Marinekommando Vestlandet.

Han døde i januar 1953 i Borre.

Utmerkelser
-----------

Diesen ble dekorert med kommandør med stjerne av St. Olavs Orden i 1939. Han mottok også den britiske Order of the Bath og ble utnevnt til kommandør av den portugisiske Avizordenen.

Referanser
----------

1. ↑   Folketellingen i Norge i 1910[Hentet fra Wikidata]
2. 1 2 3 4 5 6  Kristiansen, Tom: «Henry Diesen» i Helle, Knut: *Norsk biografisk leksikon*. Oslo: Kunnskapsforlaget.
3. 1 2  Henriksen, Petter, red. (2007): «Diesen - slekt fra Nord-Odal» i: *Store norske leksikon*. Oslo: Kunnskapsforlaget.
4. ↑  Den militære undersøkelseskommisjon av 1946 (1979). *Rapport fra den militære undersøkelseskommisjon av 1946, avgitt mai 1950 ... ; med introduksjon av Olav Riste*. Oslo: Universitetsforlaget. s. 160. ISBN 8200705285.
5. ↑  Sivertsen, Svein Carl (red.) (2001). *Sjøforsvaret dag for dag 1814–2000*. Hundvåg: Sjømilitære Samfund ved Norsk Tidsskrift for Sjøvesen. s. 139. ISBN 82-92217-03-7.
6. ↑  Riste, Olav (1933-) (1973). *London-regjeringa": Norge i krigsalliansen 1940-1945*. Oslo: Det Norske samlaget. s. 27. ISBN 8252102700.
7. ↑  Gram, Harald og Steenstrup, Bjørn (red.): *Hvem er Hvem? 1948*, Oslo: Aschehoug, 1948, s. 118.

| Militære titler |
| --- |
|
| Forgjenger :**Edgar Otto**

 | **Kommanderende admiral i Norge**1938–1941 | Etterfølger :' |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Historisk befolkningsregister
 |

Portal: Andre verdenskrig